# د پښتو موسیقۍ پراختیا لپاره د پوهنیزو بنسټونو ایجاد یوه حیاتي اړتیا

Pashtomusic.org/ report

ټولنپوهان باور لري چې موسیقي د یوه اجتماعي هنر په توګه د یوې ټولنې شریکه پانګه ده ځکه نو د داسې پانګې ساتنه، پراختیا او پرمختګ د فردي هڅو پر بنسټ ممکن نه دی او لازمه ده چې یوه ټولنه د د اسې یوې هنري پانګې د تحفظ، پراختیا او پرمختګ لپاره کار وکړي، د ټولنیزو علومو پوهان په دې باور دي چې د موسیقۍ د ودې لپاره په اوسني عصر کې د منظمو تعلیمي پروګرامونو اړتیا ده چې له ښونځیو او کالیجونو واخله تر پوهنتونونو پورې ټول به په کې شامل وي.

په اوس وخت کې تر ډېره هغه شرایط له منځه تللي چې په سنتي او روایتي بڼه به یو استاد په خصوصي توګه د موسیقۍ په برخه کې شاګردان روزل ځکه له یوې خوا نوموړي هنر ډېره وده کړې او په عصري ټکنالوجۍ سمبال شوی دی او له بله پلوه د ژوند ټولنیز حالت کوټلی تغیر موندلی دی. دموسیقۍ ځانګړي ښونځي او کالجونه د معاصرې موسیقۍ د ودې په برخه کې اساسي بنسټونه دي چې بې له دې ناممکنه ده د یوه ملت د فرهنګ دا مهمه برخه وده وکړي.

د پښتوموسیقي انسټیټوټ PMI د تازه څیړنو پر اساس ګڼ شمېر پښتنو هنرمندانو او ادب پوهانو وېره ښودلې که چیرې دپښتو موسیقۍ روزنیزې او پوهنیزې برخې ته جدي پاملرنه ونه شي نو لرې نه ده چې د پښتو ژبې اصیلې موسیقۍ اوچته هنګامه به د تل لپاره خاموشه شي.

## د موسیقۍ روزنیزو مرکزونو اهمیت

### د تدریس برخه

د موسیقي ښونځي، کالیجونه او پوهنتونونه د خاص زده کړو، سټایلونو، آلاتو، نظرياتو او تخنیکي زده کړو په برخه کې اسانتیاوې برابروي، د دموسیقۍ دمختلفو څانګو محصلان په فني او مسلکي توګه د موسیقۍ ټول اړخونه زده کوي. ټولنیزو، تاریخي او هنري اړخونو ته په پام سره یو محصل د خپلې ټولنې د نفسیاتو، او اړتیاوو مطابق په عملي توګه روزل کیږي او پر داسې یوه هنرمند بدلیږي چې کولی شي شهکارونه رامنځ ته کړي، د ایجادي فن په برخه نوښتونه پنځوي او له نورو ملتونو سره د سیالۍ په روحیه معیاري هنر خلق کوي. پښتو موسیقۍ ته د نویو څانګو معرفي کول د موسیقۍ ښونځیو او کالجونو له لارې ممکن دي چې له همدې پوهنیزو مرکزونو څخه فارغ التحصیل محصلان به وکولی شي له نويو توليدي استعدادونو سره په ساینسي او نوښتګر ډول موسیقي ترسره کړي.

### د محلي او نایابه موسیقۍ ساتنه

پښتو موسیقي د پښتنې ټولنې د مختلفو سیمو ، خیلونو او طبقو د مختلفو مشخصاتو او ځانګړنو انعکاس دی چې د نوموړي ملت د ژوند ګڼ اړخونه نندارې ته ږدي. د موسیقۍ ښونځي، کالیجونه او پوهنتونونه کولی شي د مختلفو سیمه‌ییزو سندرو، لهجو، او ولسي ادبیاتو د ساتنې او پراختیا په برخه کې بنیادي رول ولوبوي. د محلي موسیقۍ مسلکي زده کړه په داسې یوې سرچینې بدلیږي چې د موسیقۍ نوي بنسټونه ایجادوي او د ولسونو تاریخي او کلتوري ارزښتونه ژوندي ساتي.

د موسیقۍ روزنیز او پوهنیز مراکز یوازې د نظري زده کړو په برخه کې مرسته نه کوي بلکې دلته زده کونکي د تخنیکي بڼو په برخه کې هم روزل کیږي، دوی د موسیقي تولید، د کمپوزینګ تخنیکونو، او د مختلفو موسیقي آلاتو په اړه تخصصي پوهنې ترلاسه کوي چې دا تخنیکي روزنه د پښتو موسیقۍ په هره برخه کې د پرمختګ لپاره خورا اړینه ده. د موسیقۍ روزنیز او پوهنیز بنسټونه د پښتو موسیقۍ نړیوالې پیژندنې لپاره ښه پلاټفورم دی ځکه پر همدې سټیج باندې به زده کوونکي دا زده کړي چې څرنګه په نړیوالو سیالیو کې تر نورو ملتونو مخکې شي.

دا چې لوړ کیفیت د پراخ کمیت پر مټ رامنځ ته کیږي نو اړتیا ده چې د پښتنو په میلیوني ملت کې په زرګونو او حتی لسګونو زره ځوان کادرونه وروزل شي تر څو همدا هنري او علمي کادرونه د موسیقارانو، کمپوزرانو، آلاتو غږونکو او نورو مسلکي رولونو لپاره چمتو شي او په دې توګه د مسلکي متخصصینو په حیث پښتو موسیقي د نړۍ له نورو موسیقیو سره د سیالۍ جوګه کړي.

## پایله

د موسیقۍ د زده کړو لپاره ځانګړي ښونځي، کالیجونه او پوهنتونونه د پښتو موسیقۍ د ودې او پرمختګ لپاره حیاتي دي، د تدریس، تحقیق، او تخنیکي وړتیاوو پراختیا له لارې، دا بنسټونه کولی شي د پښتو موسیقۍ د تنوع او پرمختګ په برخه کې یوه مهمه ونډه ولري. کولی شو ووایو چې د موسیقي ځانګړي روزنیز مراکز د ټولنې د کلتوري او هنري تشخص ساتلو لپاره یو اغیزناک پلاټفورم دی اما دا پلاټفورم د فردي هڅو په نتیجه کې نه رامنځ ته کیږي او لازمه ده چې د پښتنو ټول ملت دې اړتیا ته د یوې ملي اړتیا په نظر وګوري او دداسې بنسټونو په جوړولو کې له هرې ممکنې وسیلې څخه کار واخلي.